**Indlæg på H+H generalforsamling 30 marts 2023**

Talepapir fra Dansk Aktionærforening ved Kim Breyen.

Tak for ordet, mit navn er Kim Breyen og jeg repræsenterer Dansk Aktionærforening. Vi har ca. 18.000 medlemmer, hvoraf mange som jeg selv ejer aktier i H+H

Vores mærkesager i Dansk Aktionærforening er i år en GOD investering, hvor GOD står for Gennemsigtighed, Ordentlighed og Dygtighed.

Det er godt at se en virksomhed som dygtigt leverer fremgang i omsætning og resultat og professionelt dyrker den niche virksomheden er i med et stabilt bidrag på bundlinjen.

Rapporteringen er generelt informativ med gode kvartalsmeddelelser.

I rapporteringen mangler der, at kvartalsmeddelelsen samt en årsmeddelelse også udsendes på dansk. Det er fint med en 3-4 siders udgave med de vigtigste forhold. Det er en overskuelig opgave der vil sikre en bedre information til de mange mindre aktionærer.

Sp: Vil ledelse give en kortere kvartalsvis information på dansk?

I kvartalsmeddelelserne er der fra 2020 anført mængder, mens der ikke er anført mængder i årsmeddelelsen. I de nye tider med inflation og energitillæg er det let at lave vækst i DKK uden der er reel vækst i virksomheden. Det er meget relevant for os aktionærer også at se, om der er vækst i mængder, og hvordan indtjening udvikler sig pr. mængdeenhed. Af mængderne fremgår det f.eks. at H+H i 1 kvartal 2022 nåede samme aktivitet som i 2019 – mens 2 kvartal var 4% under og 3 kvartal var 17% under. I 2022 var der tilbagegang i forhold til 2021 på 1% i 2 kvartal – 15% i 3 kvartal – mens 4 kvartal ikke er oplyst. Mængde tilbagegangen varsler således en problematisk situation startende i 2 kvartal 2022.

Sp: Vil ledelsen fremover oplyse mængder også for 4 kvartal?

H+H er jo en meget konjunkturafhængig virksomhed, hvor det kan gå rigtigt hurtigt frem i gode tider med høj byggeaktivitet, men hvor mængderne jo også kan falde meget tilbage når usikkerheden breder sig som den aktuelt gør. Det er imponerende og betrykkende, at H+H forventer en EBIT på 330-400 mDKK i 2023 mod 455 mDKK i 2022 en tilbagegang i niveau 20% med en forudsat mængdetilbagegang på 10-15%

Sp: Kan ledelsen uddybe de økonomiske konsekvenser af yderlige fald i mængder, så vi kan få en bedre forståelse for hvor meget resultatet falder, hvis salget i mængder falder yderlig 5% eller 10% i 2023.

Afslutningsvis vil jeg gerne på dansk aktionærforenings investorernes vegne takke ledelsen og medarbejderne for et succesrigt 2022.

**Referat vedr. indlægget:**

Bestyrelsesformand Kent Arentoft takkede pænt for indlægget og forklarede, at man var gået over til engelsk rapportering for nogle år siden af hensyn til den internationale profil selskabet havde og man ikke mente at det var nødvendigt at bruge ressourcer på en kort dansk kvartalsmeddelelse. Kent Arentoft redegjorde også for bekymringen for at give konkurrenter for meget information om mængder på landeniveau. Efterfølgende tror jeg at jeg at jeg fik et tilsagn om at H+H ville oplyse mængder på koncernniveau kvartalsvis, så det bliver muligt at følge den reelle vækst. Som ventet ville Kent Arentoft ikke give supplerende information om forventningerne til 2023. Formålet med spørgsmålet var også at de på et tidspunkt vil give nogle retningslinjer for sammenhæng mellem ændringer i mængder og resultat.